|  |
| --- |
| **PRAVILNIK****O POSEBNOM PROGRAMU OBRAZOVANJA I VASPITANJA***("Sl. glasnik RS", br. 85/2021)* |

**Član 1**

Ovim pravilnikom propisuje se poseban program obrazovanja i vaspitanja, uputstvo o organizaciji i radu ustanove, odnosno škole i određuju škole koje nastavljaju sa radom u slučaju neposredne ratne opasnosti, ratnog stanja, vanrednog stanja ili drugih vanrednih okolnosti.

**Član 2**

Škola vrši raspored obaveznih predmeta, izbornih programa i aktivnosti, odnosno utvrđuje raspored časova u slučaju neposredne ratne opasnosti, ratnog stanja, vanrednog stanja ili drugih vanrednih okolnosti, u skladu sa planom i programom nastave i učenja i Preporukama za organizaciju i realizaciju nastave (u daljem tekstu: Preporuke), koje su odštampane uz ovaj pravilnik i čine njegov sastavni deo (Prilog 1).

Čas neposredne nastave sa učenicima traje 45 minuta, a izuzetno 30 minuta, u skladu sa zakonom.

**Član 3**

Polaznu osnovu za planiranje, organizaciju i realizaciju nastave za svaki razred osnovnog obrazovanja i vaspitanja predstavlja Plan realizacije nastave u slučaju neposredne ratne opasnosti, ratnog stanja, vanrednog stanja ili drugih vanrednih okolnosti (u daljem tekstu: Plan), koji je odštampan uz ovaj pravilnik i čini njegov sastavni deo (Prilog 2).

**Član 4**

U slučaju neposredne ratne opasnosti, ratnog stanja, vanrednog stanja ili drugih vanrednih okolnosti, dozvoljeno je odstupanje do 20% od propisanog plana i programa nastave i učenja.

**Član 5**

Preporuke se primenjuju u svim osnovnim i srednjim školama na teritoriji Republike Srbije, a Plan se primenjuje u svim osnovnim školama na teritoriji Republike Srbije, odnosno u sredinama u kojima su proglašene vanredne okolnosti, u periodu dok su proglašene vanredne okolnosti na snazi.

Škola u prvoj nedelji organizacije i realizacije obrazovno-vaspitnog rada nastavu planira u skladu sa didaktičko-metodičkim uputstvom za predmet i izborom adekvatnih vrsta nastave, metoda i oblika rada u cilju ostvarivanja kontinuiteta u radu, u skladu sa stavom 1. ovog člana.

**Član 6**

Škola vodi evidenciju obrazovno-vaspitnog rada sa učenicima u skladu sa zakonom.

**Član 7**

Danom stupanja na snagu ovog pravilnika prestaje da važi Pravilnik o posebnom programu obrazovanja i vaspitanja ("Službeni glasnik RS", broj 110/20).

**Član 8**

Ovaj pravilnik stupa na snagu narednog dana od dana objavljivanja u "Službenom glasniku Republike Srbije".

**Prilozi koji su sastavni deo ovog pravilnika, nalaze se u pripremi radi objavljivanja u Pravnoj bazi, a u međuvremenu ih možete pogledati** [**OVDE**](http://www.eupropisi.com/dokumenti/SG_085_2021_005.pdf)